CELEX: 62019TN0047
Language: lt
Date: 2019-01-23 00:00:00
Title: Byla T-47/19: 2019 m. sausio 23 d. pareikštas ieškinys byloje Dansk Erhverv / Komisija

18.3.2019   
            
            
               LT
            
            
               Europos Sąjungos oficialusis leidinys
            
            
               C 103/53
            
         
      2019 m. sausio 23 d. pareikštas ieškinys byloje Dansk Erhverv / Komisija
      
      (Byla T-47/19)
      (2019/C 103/69)
      Proceso kalba: anglų
      
         Šalys
      
      
         Ieškovė: Dansk Erhverv (Kopenhaga, Danija), atstovaujama advokato T. Mygind
      
         Atsakovė: Europos Komisija
      
         Reikalavimai
      
      Ieškovė Bendrojo Teismo prašo:
      
                  —
               
               
                  panaikinti 2018 m. spalio 4 d. Komisijos sprendimą C(2018) 6315 final dėl valstybės pagalbos SA.44865 (2016/FC) – Vokietija – Tariama valstybės pagalba pasienyje įsisteigusioms Vokietijos gėrimų parduotuvėms,
               
            
                  —
               
               
                  priteisti iš Komisijos bylinėjimosi išlaidas.
               
            
         Ieškinio pagrindai ir pagrindiniai argumentai
      
      Grįsdama ieškinį ieškovė remiasi vienu ieškinio pagrindu, grindžiamu tuo, kad Komisija pažeidė ieškovės, kaip suinteresuotosios šalies pagal SESV 108 straipsnio 2 dalį ir Procedūros reglamento (1) 4 straipsnio 4 dalį, 12 straipsnio 1 dalį ir 24 straipsnio 1 dalį, procesines teises, nes nepradėjo SESV 108 straipsnio 2 dalyje numatyto formalaus tyrimo proceso, nepaisydama rimtų sunkumų, kilusių vertinant valstybės pagalbos klausimus, nurodytus skunde dėl administracinės „eksporto deklaracijos“ praktikos, o ypač dėl pasienio parduotuvių atleidimo nuo pareigos rinkti užstatą, taigi ir mokėti užstato PVM, ir dėl atleidimo nuo baudų už pažeistas pareigas rinkti užstatą pagal Vokietijos gėrimų skardinių užstato sistemą. Todėl Komisija padarė teisės klaidų ir faktų akivaizdžių vertinimo klaidų, pirma, kiek tai susiję su „eksporto deklaracijos“ praktikos suderinamumu su Vokietijos pareigomis pagal SESV 4 straipsnio 3 dalį, Pakuočių direktyva (2) ir principu „teršėjas moka“, taip pat su reikalavimais rinkti užstatą pagal taikytinus Vokietijos pakuočių reglamentavimo teisės aktus. Antra, Komisija suklydo dėl valstybės pagalbos poveikio PVM pajamoms, kurių Vokietija negauna dėl „eksporto deklaracijos“ praktikos.
      
         (1)  2015 m. liepos 13 d. Tarybos reglamentas (ES) 2015/1589, nustatantis išsamias Sutarties dėl Europos Sąjungos veikimo 108 straipsnio taikymo taisykles (OL L 248, 2015 9 24, p. 9).
      
         (2)  2018 m. gegužės 30 d. Europos Parlamento ir Tarybos direktyva (ES) 2018/852, kuria iš dalies keičiama Direktyva 94/62/EB dėl pakuočių ir pakuočių atliekų (OL L 150, 2018 6 14, p. 141).